Stuudio koordinaator Aivi Parijõgi ütles ERR-ile, et algne prognoos oli, et katkestus kestab reede keskpäevani.

"Eile õhtul juba toodi alajaama sisu siia ning mehed asusid tööle. Nüüd kõik juba toimib ja otsustasime generaatori ära viia," rääkis ta.

Neljapäeva õhtuse seisuga oli põlenud alajaama piirkonnas vooluta seitse klienti, kellest kuus said elektri tagasi öösel.

"Uus alajaam õnnestus pingestada kell 3.27. Seejärel järgnesid kaabeldustööd, kuna elektrikaablid olid põlengu käigus viga saanud. Enamik liine said töökorda varahommikul," ütles Elektrilevi juhtivspetsialist Kalle Orro.

Tartu Riia tänava alajaama põleng jättis neljapäeval vooluta kümmekond klienti, sealhulgas äriettevõtted. Need olid otseselt alajaamaga ühendatud tarbimiskohad, kus voolu ümbersuunamine polnud Elektrilevi kinnitusel võimalik.

Raadiosaated jõudsid vaatamata sellele eetrisse. Need tehti iPhone'e kasutades.